Ričards Karapass
Ričards Antonio Karapass Montenegro (spāņu: Richard Antonio Carapaz Montenegro; dzimis 1993. gada 29. maijā) ir Ekvadoras šosejas riteņbraucējs, pārstāv UCI WorldTeam komandu EF Education–EasyPost. 2019. gada jūnijā R. Karapass uzvarēja Giro d'Italia kopvērtējumā, kļūstot par pirmo Ekvadoras riteņbraucēju, kas to paveicis. 2021. gada jūlijā R. Karapass uzvarēja 2020. gada Tokijas olimpisko spēļu grupas braucienā. Šī bija tikai otrā zelta medaļa Ekvadoras olimpiskajā vēsturē (pēc Džefersona Peresa zelta 20 km soļošanā 1996. gada olimpiādē). R. Karapasa iesauka ir "La Locomotora" (Lokomotīve).